Politiets innsatsleder fryktet massedrap på London pub
Innsatslederen koblet raskt gjerningsmannen med Arfan Bhatti da han hørte navnet «Zaniar Matapour» bli lest opp over sambandet.  Politiets innsatsleder gjennom 19 år, Tore Barstad, ba om at PLIVO-prosedyrene ble iverksatt, da politibilen han satt i, suste gjennom Oslos gater. Han var på vei til melding om «Skyting pågår på London» 25. juni 2022.  Tirsdag vitnet han i rettssaken etter terroraksjonen som rystet Oslo. – Jeg sa at vi skulle jakte gjerningsmannen. Det hadde prioritet over å hjelpe de skadde, sier Barstad fra vitneboksen i Oslo tingrett.  Så kommer en melding på sambandet om at det er funnet et tohåndsvåpen på bakken. – Altså, hvorfor i all vide verden ligger det igjen et tohåndsvåpen på stedet, spør Barstad seg. Han frykter det kan ligge titalls drepte på stedet. – Ja, jeg gjør det. Det kan høres makabert ut, men vi har sett mye av dette fra utlandet og bruker det i treningen vår, sier Barstad.  25. juni-utvalget har tidligere skrevet at Matapours handlinger kunne ha utviklet seg til et av de dødeligste terrorangrepene på sivile i Europa på mange år. – Det tenker vi også da vi står og ser omfanget utenfor London. Det er funnet en maskinpistol. Er det flere gjerningspersoner? Kan det komme sekundærangrep? Barstad ber om at alle patruljer i Oslo får bevæpne seg. Beredskapstroppen kaller inn ekstra mannskaper.  – Det gjør jeg fordi vi vet altfor lite på dette tidspunktet, så det er viktig for meg at alle skjønner alvoret, sier han til VG i dag.  – Da tenker du at dette kan være terror? – Ja. Før jeg hørte navnet på han som de sivile hadde lagt i bakken, så tenkte jeg at det var en 50/50 fordeling mellom gjengoppgjør og terror, sier Barstad til VG. Han tenker også på at åstedet er på London pub, et samlingssted for skeive. – Da navnet på gjerningsmannen blir lest opp, så var veien kort til å tenke at dette kunne være terror, sier han. Barstad visste nemlig at Zaniar Matapour ble stoppet i bil sammen med Arfan Bhatti, bare åtte uker før drapsnatten. Det skjedde i forbindelse med en demonstrasjon der SIAN-leder Lars Thorsen hadde planlagt å sette fyr på en koran, samtidig som fredagsbønnen i Stovner moské. Våpenet sluttet å virke Dagens gjennomgang i Oslo tingrett viser at Zaniar Matapour først avfyrte 8 skudd med en Luger-pistol. Deretter bytter han til en helautomatisk maskinpistol av type MP40, et tysk etterlatenskap fra andre verdenskrig.  Etterforskningen viser at Matapour bruker noe over ett minutt på å tømme magasinet i Lugeren, i tillegg til fire runder med maskinpistolen.  11 personer ble truffet av skuddene, og to av dem døde. Rett før Matapour blir lagt i bakken, 1 minutt og 30 sekunder etter første skuddet ble avfyrt, så smeller det en siste gang fra Lugeren. Den har Matapour klart å lade om, samtidig som han løper fra de som prøver å overmanne ham.  Ingen blir truffet av skuddet, og de sivile får til slutt røsket pistolen ut av hendene på gjerningsmannen.  – Og hadde ikke det vært for innsatsen til disse 12 sivile og at maskinpistolen sluttet å virke, så kunne det gått så jævlig mye verre. Han var nok ikke ferdig, sier Barstad.
Innsatsleder Tore Barstad vitnet i terrorrettssaken og fryktet at aksjonen kunne blitt et av de dødeligste terrorangrepene i Europa. Gjerningsmannen Zaniar Matapour var tidligere knyttet til Arfan Bhatti, og politiet mistenkte et sekundærangrep. To personer ble drept i angrepet, og situasjonen kunne ha vært verre hadde det ikke vært for sivile som stoppet gjerningsmannen.